text: Politifolk truet med kniv
  20 januar 2013 kl. 15.35
  Politiet i Horsens mødte søndag midt på dagen talstærkt frem i skudsikre veste ved en lejlighed i midtbyen. Det skete efter, at en patrulje var blevet truet med en kniv.
  Et vidne havde set en bilist køre hasarderet rundt i byen, og da politiet opsøgte manden på hans adresse, truede han dem med en kniv. Derefter blev der tilkaldt assistance og politiet mødte talstærkt op iført skudsikre veste.
  Manden forskansede sig i flere timer i sin lejlighed med en lang kniv. Han blev efter et par timer anholdt, og det viste sig, at han kan sættes i forbindelse med et røveri et andet sted i Jylland.
  